《牟驼罔阅马》
宋代·江休复

牧马散近地，阅视乘高秋。
驼冈似沙苑，堆阜带川洲。
坡陁故梁似，萦薄西南陬。
连棚映林樾，星罗倚层丘。
回风吹阵云，奔腾欻来游。
野性脱羁马，饮齕遂所求。
腹干颇肥张，郁怒何彪休。
群敺骤麋鹿，逸势凌蛟虬。
军戎选轻捷，和銮御调柔。
毛物有千名，众美归骅骝。
梁王愁思台，佛刹居上头。
劫来一凭眺，遗墟莽悠悠。
信陵骨已朽，岩穴谁见收。
当时英豪辈，事逐东波流。
置酒临风轩，聊以纾烦尤。

作者简介：（1005—1060）宋开封陈留人，字邻几。登进士第。为蓝山尉，改大理寺丞，迁殿中丞。召试，擢集贤校理，判刑部。与苏舜钦游，坐预进奏院祠神会落职，监蔡州商税。后复故官，累进至刑部郎中。强学博览，为文淳雅，尤善于诗。喜琴、弈，工隶书。有《嘉祐杂志》、《唐宜鉴》、《春秋世论》及文集等。